聞蟬和彦時兄
作者：王之道
朝代：宋

paragraphs: 浮光我家尉，近處惟高安。
嘗欲爲親擇，敢作非意干。
憶昔從東來，飛雪凌羈單。
青春不可挽，明月裁齊紈。
三釡竟何地，一囊今屢殚。
我有醉翁吟，試從徽外彈。
古人骨已朽，知音果哉難。
攣拳抱枝蟬，未露先號寒。
緬想江南山，瓊梳碧成攅。
僧窗開南薫，俯仰天地寛。
詩成有佳句，往往勝得官。